钦定古今图书集成/明伦汇编/官常典/第735卷 > 王纲
## 钦定古今图书集成/明伦汇编/官常典/第735卷 > 王纲

按《明外史忠义传》：“纲字性常，馀姚人。与弟秉常、敬常
并以文学名。纲善刘基，语之曰：‘老夫乐山林，异时得
志，勿以世缘累我’。后基竟荐纲于太祖。洪武四年，征至京师，年七十矣，齿发如少壮。太祖异之，策以治道，
擢兵部郎。潮民弗靖，除广东参议，督兵饷，语所亲曰：
‘吾命尽此矣’。以书诀家人，携子彦达行，单舸谕降诸”
乱民，还抵增城，遇海寇曹真截舟，罗拜愿得为帅。纲
谕以祸福，不从则奋骂，贼舁之去。为坛坐，纲日拜请，
纲骂不绝口，遇害。彦达年十六，亦骂贼求死。贼欲并
杀之，其酋曰：“父忠子孝，杀之不祥。”令缀羊革裹父尸
而出。二十四年，御史郭纯以闻，诏立庙死所，岁时祀
之。彦达以父荫当得官，痛父终身不仕。